CELEX: 52021PC0825
Language: el
Date: 2021-12-21
Title: Πρόταση ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης (ΕΕ) 2020/1561 σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.12.2021
            COM(2021) 825 final
            2021/0435(NLE)
            
            Πρόταση
            ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης (ΕΕ) 2020/1561 σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
                  
            
            
               Ο κανονισμός (ΕΕ) 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην επιδημική έκρηξη της COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυταπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 23 Οκτωβρίου 2020, το Συμβούλιο χορήγησε χρηματοδοτική συνδρομή στην Ουγγαρία με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειές της για τους εργαζομένους και τους αυταπασχολουμένους.
            
            
               Την 1η Δεκεμβρίου 2021, η Ουγγαρία ζήτησε εκ νέου χρηματοδοτική συνδρομή από την Ένωση στο πλαίσιο του κανονισμού SURE. 
            
            
               Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις αρχές της Ουγγαρίας για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που συνδέονται άμεσα με μέτρα για την αγορά εργασίας της Ουγγαρίας και προκλήθηκαν από την πανδημία της νόσου COVID-19. Ειδικότερα, τα μέτρα αυτά αφορούν συνδυασμό ενός νέου μέτρου και υφιστάμενων μέτρων που αναφέρονται στην εκτελεστική απόφαση (ΕΕ) 2020/1561 του Συμβουλίου:
            
            
               α)η υφιστάμενη απαλλαγή από τις εργοδοτικές εισφορές κοινωνικής ασφάλισης και την εισφορά κατάρτισης για την περίοδο από τον Μάρτιο έως τον Δεκέμβριο του 2020, καθώς και η μείωση του εργοδοτικού φόρου εισφοράς αποκατάστασης για την περίοδο από τον Μάρτιο έως τον Ιούνιο του 2020 για τους τομείς που επλήγησαν περισσότερο από την πανδημία παρατάθηκαν έως το τέλος της κατάστασης έκτακτης ανάγκης, με δαπάνες που καλύπτουν την περίοδο από τον Δεκέμβριο του 2020 έως τον Ιούνιο του 2021.
            
            
               β)η υφιστάμενη εξαίρεση των δαπανών προσωπικού από τη φορολογική βάση του φόρου μικρών επιχειρήσεων («KIVA»), για την περίοδο από τον Μάρτιο έως τον Ιούνιο του 2020 στους τομείς που επλήγησαν περισσότερο από την πανδημία, παρατάθηκε έως το τέλος της κατάστασης έκτακτης ανάγκης, με δαπάνες που καλύπτουν την περίοδο από τον Δεκέμβριο του 2020 έως τον Ιούνιο του 2021. Υποβλήθηκε αίτημα μόνο για το μέρος των συνολικών δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παραμένουν σε συνεχή απασχόληση, έως την ημερομηνία των πλέον πρόσφατων διαθέσιμων απολογιστικών στοιχείων.
            
            
               γ)η υφιστάμενη απαλλαγή από το καθεστώς του κατ’ αποκοπή φόρου («KATA»), για την περίοδο από τον Μάρτιο έως τον Ιούνιο του 2020 για τους μικρούς φορολογουμένους σε ορισμένους τομείς, παρατάθηκε έως το τέλος της κατάστασης έκτακτης ανάγκης, με δαπάνες που καλύπτουν τον Μάρτιο και τον Απρίλιο του 2021. Υποβλήθηκε αίτημα μόνο για το μέρος των δαπανών που σχετίζονται με τη στήριξη αυταπασχολουμένων και μονοπρόσωπων εταιρειών. 
            
            
                δ)ένα νέο καθεστώς έκτακτης εισοδηματικής στήριξης για τους αυταπασχολουμένους σε τομείς που πλήττονται από τα μέτρα εγκλεισμού, υπό την προϋπόθεση ότι διατηρούν τις δραστηριότητές τους επί τουλάχιστον δύο μήνες μετά την προβλεπόμενη λήξη της κατάστασης έκτακτης ανάγκης. Η εφάπαξ καταβολή ανέρχεται στον μηνιαίο εγγυημένο κατώτατο μισθό (219 000 HUF). Η περίοδος επιλεξιμότητας λήγει με το τέλος της κατάστασης έκτακτης ανάγκης. Ομάδα στόχου του καθεστώτος είναι οι μόνοι επιχειρηματίες που δεν έχουν υπαλλήλους, οι οποίοι δεν είναι επιλέξιμοι για στήριξη στο πλαίσιο του τομεακού μισθολογικού καθεστώτος. 
            
            
               Η Ουγγαρία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στην Ουγγαρία, στο πλαίσιο του κανονισμού SURE, προς στήριξη των ανωτέρω μέτρων. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με τον κανονισμό (ΕΕ) 2020/672 του Συμβουλίου, βάσει του οποίου υποβάλλεται η πρόταση.
            
            
               Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που θα είναι επιλέξιμες για χρηματοδότηση. 
            
            
               •Συνέπεια με άλλες πολιτικές της Ένωσης
            
            
               Η πρόταση εντάσσεται σε ένα φάσμα μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Χρησιμοποιώντας δανειοληπτικές και δανειοδοτικές πράξεις στη συγκεκριμένη περίπτωση της έξαρσης της νόσου COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυταπασχολούμενοι από τον κίνδυνο ανεργίας. 
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομική βάση για την παρούσα πράξη είναι ο κανονισμός (ΕΕ) 2020/672 του Συμβουλίου.  
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση αποτελεί συνέχεια σε αίτημα ενός κράτους μέλους και αποδεικνύει την ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την έξαρση της νόσου COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυταπασχολουμένους έναντι του κινδύνου της ανεργίας και της απώλειας εισοδήματος.
            
            
               Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνικού και οικονομικού αντικτύπου της παρούσας κρίσης λόγω της νόσου COVID-19. 
            
            
               •Αναλογικότητα
            
            
               Η πρόταση τηρεί την αρχή της αναλογικότητας. Δεν υπερβαίνει τα αναγκαία όρια για την επίτευξη των στόχων που επιδιώκονται με τη νομική πράξη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·διαμόρφωση του χαρτοφυλακίου δανείων που περιορίζει τον κίνδυνο συγκέντρωσης, το ετήσιο άνοιγμα και το υπερβολικό άνοιγμα έναντι μεμονωμένων κρατών μελών, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2021/0435 (NLE)
            
         
         
            
               Πρόταση
            
            
               ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης (ΕΕ) 2020/1561 σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Κατόπιν αιτήματος της Ουγγαρίας που υποβλήθηκε στις 6 Αυγούστου 2020, στις 23 Οκτωβρίου 2020 το Συμβούλιο χορήγησε χρηματοδοτική συνδρομή στην Ουγγαρία υπό μορφή δανείου ύψους 504 330 000 EUR κατ’ ανώτατο όριο, με μέγιστη μέση ληκτότητα 15 ετών, με σκοπό να συμπληρώσει τις εθνικές προσπάθειες της Ουγγαρίας για την αντιμετώπιση του αντικτύπου της έξαρσης της νόσου COVID-19 και να ανταποκριθεί στις κοινωνικοοικονομικές συνέπειες της εν λόγω έξαρσης για τους εργαζομένους και τους αυταπασχολουμένους. 
            
            
               (2)Το δάνειο προοριζόταν να χρησιμοποιηθεί από την Ουγγαρία για τη χρηματοδότηση μέτρων παρόμοιων με τα συστήματα μειωμένου ωραρίου εργασίας και τα μέτρα που αφορούν την υγεία, όπως αναφέρεται στο άρθρο 3 της εκτελεστικής απόφασης (ΕΕ) 2020/1561 του Συμβουλίου
                  2
               . 
            
            
               (3)Η επιδημική έκρηξη της COVID-19 έχει ακινητοποιήσει σημαντικό μέρος του εργατικού δυναμικού στην Ουγγαρία. Η κατάσταση αυτή οδήγησε ακόμη σε αιφνίδια και σοβαρή αύξηση των δημόσιων δαπανών στην Ουγγαρία σε σχέση με ένα νέο μέτρο, δηλαδή ένα καθεστώς έκτακτης εισοδηματικής στήριξης για τους αυταπασχολουμένους σε τομείς που επηρεάζονται από τα μέτρα προστασίας και τα μέτρα που αναφέρονται στο άρθρο 3 στοιχεία στ), ζ), η), θ) και ι) της εκτελεστικής απόφασης (ΕΕ) 2020/1561. 
            
            
               (4)Η επιδημική έκρηξη της COVID-19 και τα έκτακτα μέτρα που εφάρμοσε η Ουγγαρία το 2020 και το 2021 για να περιορίσει την εν λόγω επιδημική έκρηξη και τον κοινωνικοοικονομικό της αντίκτυπο, καθώς και τις επιπτώσεις της στην υγεία, είχαν και εξακολουθούν να έχουν δραματικές επιπτώσεις στα δημόσια οικονομικά. Η Ουγγαρία είχε έλλειμμα και χρέος γενικής κυβέρνησης ίσο με 8,0 % και 80,1 % του ακαθάριστου εγχώριου προϊόντος (ΑΕΠ), αντίστοιχα, στο τέλος του 2020. Σύμφωνα με τις φθινοπωρινές προβλέψεις 2021 της Επιτροπής, το έλλειμμα και το χρέος γενικής κυβέρνησης της Ουγγαρίας προβλέπεται να μειωθούν σε 7,5 % και 79,2 % του ΑΕΠ αντίστοιχα το 2021, ενώ το ΑΕΠ της Ουγγαρίας προβλέπεται να αυξηθεί κατά 7,4 % το 2021.
            
            
               (5)Την 1η Δεκεμβρίου 2021, η Ουγγαρία ζήτησε περαιτέρω χρηματοδοτική συνδρομή από την Ένωση ύψους 147 140 000 EUR, με σκοπό να εξακολουθήσει να συμπληρώνει τις εθνικές προσπάθειες που κατέβαλε το 2020 και το 2021 για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυταπασχολουμένους. Ειδικότερα, αυτό αφορά τα μέτρα που αναφέρονται στις αιτιολογικές σκέψεις 6 έως 8. 
            
            
               (6)Βάσει του «κυβερνητικού διατάγματος αριθ. 485/2020 (XI. 10.)»
                  3
               , οι αρχές παρέτειναν έως τη λήξη της κατάστασης έκτακτης ανάγκης και τροποποίησαν σειρά φορολογικών μέτρων, που αναφέρονται στο άρθρο 3 στοιχεία στ), ζ), η) και ι) της εκτελεστικής απόφασης (ΕΕ) 2020/1561. Το δάνειο έχει ζητηθεί για την κάλυψη δαπανών μόνο για την περίοδο από τον Δεκέμβριο του 2020 έως τον Ιούνιο του 2021. Το διάταγμα περιέχει ρητό όρο για τους δικαιούχους να διατηρούν τις συμβάσεις εργασίας που ίσχυαν κατά τον χρόνο έναρξης ισχύος του διατάγματος και να μην καταγγείλουν τις συμβάσεις αυτές με προειδοποίηση του εργοδότη κατά τη διάρκεια του μέτρου. Το εύρος των τομέων που είναι επιλέξιμοι για στήριξη τροποποιήθηκε σε σύγκριση με τον αρχικό σχεδιασμό των μέτρων, όπως τροποποιήθηκαν με τα κυβερνητικά διατάγματα
                  4
               .
            
            
               Για τους τομείς που έχουν πληγεί περισσότερο από την πανδημία, οι αρχές θέσπισαν απαλλαγή από τις εργοδοτικές ασφαλιστικές εισφορές και την εισφορά κατάρτισης, αρχικά για την περίοδο από τον Μάρτιο έως τον Δεκέμβριο του 2020, καθώς και μείωση του εργοδοτικού φόρου εισφοράς αποκατάστασης, αρχικά για την περίοδο από τον Μάρτιο έως τον Ιούνιο του 2020. 
            
            
               Οι αρχές θέσπισαν επίσης εξαίρεση των δαπανών προσωπικού από τη φορολογική βάση του φόρου μικρών επιχειρήσεων («KIVA»), αρχικά για την περίοδο από τον Μάρτιο έως τον Ιούνιο του 2020. 
            
            
               Για όλα αυτά τα μέτρα, υποβλήθηκε αίτημα μόνο για το μέρος των συνολικών δαπανών (ή των διαφυγόντων εσόδων) που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παραμένουν σε συνεχή απασχόληση, έως την ημερομηνία των πλέον πρόσφατων διαθέσιμων απολογιστικών στοιχείων. Δεδομένου ότι τα μέτρα αυτά συνιστούν διαφυγόντα έσοδα για την κυβέρνηση, μπορούν να θεωρηθούν ισοδύναμα με δημόσιες δαπάνες.
            
            
               (7)Σε σχέση επίσης με τα φορολογικά μέτρα, βάσει του «κυβερνητικού διατάγματος αριθ. 105/2021 (III. 3.)»,του «κυβερνητικού διατάγματος αριθ. 147/2021 (III.27)» και του «κυβερνητικού διατάγματος αριθ. 204/2021 (IV. 29)»
                  5
               , οι αρχές τροποποίησαν την απαλλαγή από το καθεστώς του κατ’ αποκοπή φόρου για τις μικρές επιχειρήσεις («KATA»), όπως αναφέρεται στο άρθρο 3 στοιχείο θ) της εκτελεστικής απόφασης (ΕΕ) 2020/1561, η οποία είχε αρχικά εισαχθεί για την περίοδο από τον Μάρτιο έως τον Ιούνιο του 2020 και παρατάθηκε για την περίοδο από τον Μάρτιο έως τον Απρίλιο του 2021. Υποβλήθηκε αίτημα μόνο για το μέρος των δαπανών που σχετίζονται με τη στήριξη αυταπασχολουμένων και μονοπρόσωπων εταιρειών. Το μέτρο μπορεί να θεωρηθεί ως μέτρο παρόμοιο με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι αποσκοπεί στην προστασία των αυταπασχολουμένων ή παρεμφερών κατηγοριών εργαζομένων από τη μείωση ή την απώλεια εισοδήματος.
            
            
               (8)Με το «κυβερνητικό διάταγμα αριθ. 310/2021. (VI. 7.)» σχετικά με την αντισταθμιστική στήριξη των αυταπασχολουμένων, η Ουγγαρία θέσπισε επίσης ένα νέο καθεστώς έκτακτης εισοδηματικής στήριξης για τους αυταπασχολουμένους σε τομείς που πλήττονται από τα μέτρα εγκλεισμού, υπό την προϋπόθεση ότι διατηρούν τις δραστηριότητές τους επί τουλάχιστον δύο μήνες μετά την προβλεπόμενη λήξη της κατάστασης έκτακτης ανάγκης
                  6
               . Η εφάπαξ καταβολή ανέρχεται στον μηνιαίο εγγυημένο κατώτατο μισθό (219.000 HUF). Η περίοδος επιλεξιμότητας λήγει με το τέλος της κατάστασης έκτακτης ανάγκης. Ομάδα στόχου του καθεστώτος είναι οι μόνοι επιχειρηματίες που δεν έχουν υπαλλήλους, οι οποίοι δεν είναι επιλέξιμοι για στήριξη στο πλαίσιο τομεακού μισθολογικού καθεστώτος. Το μέτρο μπορεί να θεωρηθεί ως μέτρο παρόμοιο με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι αποσκοπεί στην προστασία των αυταπασχολουμένων ή παρεμφερών κατηγοριών εργαζομένων από τη μείωση ή την απώλεια εισοδήματος.  
            
            
               (9)Η Ουγγαρία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Ουγγαρία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 897 720 542 EUR από την 1η Φεβρουαρίου 2020, λόγω των εθνικών μέτρων που ελήφθησαν για την αντιμετώπιση των κοινωνικοοικονομικών επιπτώσεων της επιδημικής έκρηξης της COVID-19. Πρόκειται για αιφνίδια και σοβαρή αύξηση, δεδομένου ότι επίσης αφορά τόσο ένα νέο μέτρο όσο και την παράταση υφιστάμενων μέτρων τα οποία συνδέονται άμεσα με μέτρα παρεμφερή με τα συστήματα μειωμένου ωραρίου εργασίας που καλύπτουν σημαντικό ποσοστό των επιχειρήσεων και του εργατικού δυναμικού στην Ουγγαρία. Η Ουγγαρία χρηματοδότησε 113 740 000 EUR του ποσού των αυξημένων δαπανών μέσω ενωσιακών κονδυλίων. Η Ουγγαρία χρηματοδότησε 132 510 542 EUR του ποσού των αυξημένων δημόσιων δαπανών μέσω ίδιας χρηματοδότησης.
            
         
         
            
               (10)Η Επιτροπή διεξήγαγε διαβούλευση με την Ουγγαρία και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με μέτρα παρεμφερή με τα συστήματα μειωμένου ωραρίου εργασίας, τα οποία αναφέρονται στην αίτηση της 1ης Δεκεμβρίου 2021, σύμφωνα με το άρθρο 6 του κανονισμού (ΕΕ) 2020/672. 
            
            
               (11)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Ουγγαρία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές. 
            
            
               (12)Η Ουγγαρία και η Επιτροπή θα πρέπει να λάβουν υπόψη την παρούσα απόφαση στη δανειακή συμφωνία που αναφέρεται στο άρθρο 8 παράγραφος 2 του κανονισμού (ΕΕ) 2020/672. 
            
            
               (13)Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως δυνάμει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τυχόν χορηγούμενες κρατικές ενισχύσεις.
            
            
               (14)Η Ουγγαρία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Ουγγαρία έχει εκτελέσει τις εν λόγω δαπάνες.
            
            
               (15)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Ουγγαρίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1 
                  Η εκτελεστική απόφαση (ΕΕ) 2020/1561 τροποποιείται ως εξής: 
            
            
            
               1) 
                     το άρθρο 2 τροποποιείται ως εξής:
            
            
               α)
                     η παράγραφος 1 αντικαθίσταται από το ακόλουθο κείμενο: 
            
            
               «1. Η Ένωση θέτει στη διάθεση της Ουγγαρίας δάνειο ανώτατου ύψους 651 470 000 EUR. Το δάνειο έχει μέγιστη μέση ληκτότητα 15 ετών.»·
            
            
               β)
                     η παράγραφος 4 αντικαθίσταται από το ακόλουθο κείμενο: 
            
            
               «4. Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. Οι τυχόν περαιτέρω δόσεις αποδεσμεύονται σύμφωνα με τους όρους της εν λόγω δανειακής συμφωνίας ή, κατά περίπτωση, υπόκεινται στην έναρξη ισχύος προσθήκης σε αυτήν ή τροποποιημένης δανειακής συμφωνίας.»·
            
            
            
               2)
                     το άρθρο 3 αντικαθίσταται από το ακόλουθο κείμενο: 
            
            
               «Άρθρο 3
            
            
               Η Ουγγαρία μπορεί να χρηματοδοτήσει τα ακόλουθα μέτρα:
            
            
               α)
                     προσωρινή στήριξη για την αναβάθμιση των καταλυμάτων σε τουριστικούς προορισμούς, προκειμένου να διατηρηθεί το υπάρχον εργατικό δυναμικό, όπως προβλέπεται στην «Κυβερνητική απόφαση 2080/2020 σχετικά με την εθνική ανάπτυξη των καταλυμάτων», για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών,
            
            
               β)
                     προσωρινή στήριξη για τις επιχειρήσεις επεξεργασίας τροφίμων, όπως προβλέπεται στο «Διάταγμα του υπουργού Γεωργίας αριθ. 25/2020», για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών,
            
         
         
            
               γ)
                     προσωρινή στήριξη για τις επιχειρήσεις κηπευτικών στους τομείς της καλλιέργειας μη πολυετών φυτών και του πολλαπλασιασμού των φυτών, όπως προβλέπεται στο «Διάταγμα του υπουργού Γεωργίας αριθ. 26/2020», για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών,
            
            
               δ)
                     προσωρινή στήριξη για τις επιχειρήσεις ιχθυοκαλλιέργειας, όπως προβλέπεται στο «Διάταγμα του υπουργού Γεωργίας αριθ. 30/2020», για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών,
            
            
               ε)
                     παράταση, έως τις 30 Ιουνίου 2020, των παροχών παιδικής φροντίδας οι οποίες έληξαν κατά την περίοδο της κατάστασης κινδύνου, όπως προβλέπεται στο κυβερνητικό διάταγμα αριθ. 59/2020. (III. 23.)» και στο άρθρο 71 του νόμου LVIII του 2020,
            
            
               στ)
                     αναστολή των εργοδοτικών ασφαλιστικών εισφορών σε ορισμένους τομείς, όπως προβλέπεται στο άρθρο 4 στοιχείο α) του «Κυβερνητικού Διατάγματος αριθ. 47/2020. (ΙΙΙ. 18.)» (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, όπως παρατάθηκε και τροποποιήθηκε,
            
            
               ζ)
                     απαλλαγές από την εργοδοτική εισφορά κατάρτισης σε ορισμένους τομείς, όπως προβλέπεται στο άρθρο 4 στοιχείο α) του «Κυβερνητικού Διατάγματος αριθ. 47/2020. (ΙΙΙ. 18.)» (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, όπως παρατάθηκε και τροποποιήθηκε,
            
            
               η)
                     μείωση του εργοδοτικού φόρου εισφοράς αποκατάστασης σε ορισμένους τομείς, όπως προβλέπεται στο άρθρο 4 στοιχείο α) του «Κυβερνητικού Διατάγματος αριθ. 47/2020. (ΙΙΙ. 18.)» (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, όπως παρατάθηκε και τροποποιήθηκε,
            
            
               θ)
                     απαλλαγή των μικρών φορολογουμένων από το καθεστώς κατ’ αποκοπή φόρου για τις μικρές επιχειρήσεις («KATA») σε ορισμένους τομείς, όπως προβλέπεται στο άρθρο 5 του «Κυβερνητικού Διατάγματος αριθ. 47/2020. (ΙΙΙ. 18.)» (όπως τροποποιήθηκε), για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών, όπως παρατάθηκε και τροποποιήθηκε,
            
            
               ι)
                     εξαίρεση των δαπανών προσωπικού από τη φορολογική βάση του φόρου μικρών επιχειρήσεων («KIVA») σε ορισμένους τομείς, όπως προβλέπεται στο «Κυβερνητικό Διάταγμα αριθ. 47/2020. (ΙΙΙ. 18.)» (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, όπως παρατάθηκε και τροποποιήθηκε,
            
            
               ια)
                     εφάπαξ παροχή επιδόματος για τους εργαζομένους στον τομέα της υγειονομικής περίθαλψης, ως αναγνώριση της επιπλέον εργασίας τους κατά τη διάρκεια της πανδημίας, όπως προβλέπεται στο «Κυβερνητικό Διάταγμα αριθ. 275/2020. (VI. 12.)»,
            
            
               ιβ)
                     δαπάνες που συνδέονται με ειδικά μέτρα για τον έλεγχο της πανδημίας, τα οποία ελήφθησαν σε κρατικές επιχειρήσεις,
            
            
               ιγ)
                     δαπάνες που συνδέονται με ειδικά μέτρα για τον έλεγχο της πανδημίας και την προστασία της ατομικής υγείας των δημόσιων υπαλλήλων, όπως προβλέπεται στο «Κυβερνητικό Διάταγμα αριθ. 250/2014 (X. 2.) σχετικά με τη Γενική Διεύθυνση Δημοσίων Συμβάσεων και Προμηθειών (KEF)»,
            
            
               ιδ)
                     δαπάνες σχετικές με τις υποδομές και τις επενδύσεις στα νοσοκομεία, για την επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης, καθώς και των ασθενών, όπως προβλέπεται στην «Κυβερνητική απόφαση 1012/2020.(Ι. 31.) σχετικά με την καθιέρωση του επιχειρησιακού προσωπικού»,
            
            
               ιε)
                     άμεσες δαπάνες για μέσα και εξοπλισμό ατομικής προστασίας στα νοσοκομεία και άλλα ιδρύματα υγειονομικής περίθαλψης, για την επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης, όπως προβλέπεται στην «Κυβερνητική απόφαση 1012/2020. (Ι. 31.) σχετικά με την καθιέρωση του επιχειρησιακού προσωπικού»,
            
            
               ιστ)
                     καθεστώς έκτακτης εισοδηματικής στήριξης για τους αυταπασχολουμένους σε τομείς που πλήττονται από τα μέτρα προστασίας, υπό την προϋπόθεση ότι διατηρούν τις δραστηριότητές τους επί τουλάχιστον δύο μήνες μετά την προβλεπόμενη λήξη της κατάστασης έκτακτης ανάγκης, όπως προβλέπεται στο κυβερνητικό διάταγμα αριθ. 310/2021·
            
            
                
            
            
               3)το άρθρο 4 αντικαθίσταται από το ακόλουθο κείμενο: 
            
            
               «Άρθρο 4
            
            
               1.Η Ουγγαρία ενημερώνει την Επιτροπή έως τις 28 Απριλίου 2021, και εν συνεχεία κάθε έξι μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες. 
            
            
               2.Όταν τα μέτρα που αναφέρονται στο άρθρο 3 βασίζονται σε προβλεπόμενες δημόσιες δαπάνες και υπόκεινται σε εκτελεστική απόφαση για την τροποποίηση της εκτελεστικής απόφασης (ΕΕ) 2020/1561, η Ουγγαρία ενημερώνει την Επιτροπή εντός 6 μηνών από την ημερομηνία έκδοσης της οικείας απόφασης, και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.» .
            
            
         
         
            
               Άρθρο 2
            
            
               Η παρούσα απόφαση απευθύνεται στην Ουγγαρία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        Εκτελεστική απόφαση (ΕΕ) 2020/1561 του Συμβουλίου, της 23ης Οκτωβρίου 2020, σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19 (ΕΕ L 357 της 27.10.2020, σ. 24).
               
               
                  
                     (3)
                  
                        Δημοσιεύθηκε στην Επίσημη Εφημερίδα της Ουγγαρίας (XI. 10).
               
               
                  
                     (4)
                  
                        Βλ. άρθρο 1 του κυβερνητικού διατάγματος αριθ. 571/2020 (XII. 9.), άρθρο 1 του κυβερνητικού διατάγματος αριθ. 638/2020 (XII. 22.), άρθρο 1 του κυβερνητικού διατάγματος αριθ. 105/2021 (III. 3.), άρθρο 1 του κυβερνητικού διατάγματος αριθ. 147/2021 (III. 27.) και άρθρο 1 του κυβερνητικού διατάγματος αριθ. 204/2021 (IV. 29.).
               
               
                  
                     (5)
                  
                        Άρθρο 1 του κυβερνητικού διατάγματος αριθ. 147/2021(III. 27), άρθρο 1 του κυβερνητικού διατάγματος αριθ. 204/2021 (IV. 29).
               
               
                  
                     (6)
                  
                        «Κυβερνητικό διάταγμα αριθ. 310/2021. (VI. 7.)» σχετικά με την αντισταθμιστική στήριξη των αυταπασχολουμένων, όπως αναφέρεται στην αίτηση της Ουγγαρίας της 1ης Δεκεμβρίου 2021.